钦定古今图书集成/理学汇编/经籍典/第075卷 > 唐孔颖达正义 > 《第七论传易之人》
## 钦定古今图书集成/理学汇编/经籍典/第075卷 > 唐孔颖达正义 > 《第七论传易之人》

孔子既作《十翼》，《易》道大明。商瞿已后，传授不绝。案《儒
林传》云：“商瞿之本，本受《易》于孔子，以授鲁桥庇子庸，
子庸授江东馯臂子弓，子弓授燕周丑子家，子家授
东武孙虞子乘，子乘授齐田何子庄。及秦燔《书》，《易》为
卜筮之书，独得不禁，故传授者不绝。汉兴，田何授东
武王同子中，及雒阳周王孙、梁人丁宽、齐服生，皆著”
《易传》数篇，同授菑川杨何，字叔元。叔元传京房，京房
传梁丘贺，贺授子临，临授御史大夫王骏。其后丁宽
又别授田王孙，孙授施犨，犨授张禹，禹授彭宣，此前
汉大略传授之人也。其后汉则有马融、荀爽、郑元、刘
表、虞翻、陆绩等及王辅嗣也。